Nuorten aikuisten rattijuopumukset ovat lisääntyneet tänä vuonna selvästi muuta väestöä jyrkemmin. 21–30-vuotiaiden rattijuopumukset ovat nousseet lähes kuusi prosenttia, kun keskimäärin ollaan kuta kuinkin viime vuoden vauhdissa. 51–60-vuotiaiden rattijuopumukset ovat jopa vähentyneet yhdeksän prosenttia tänä vuonna.

– Nuorten aikuisten rattijuopumusten kasvuun on useitakin syitä, mutta yksi on huumeiden käytön lisääntyminen. Poliisi pystyy nykyään tekemään huumetestejä aika mukavasti ja jos veressä on esimerkiksi kannabista, siitä tulee ihan normaali rattijuopumus, sanoo tutkimuspäällikkö Juha Valtonen Liikenneturvasta.

Vielä vuosituhannen alussa huumeista johtui vain viisi prosenttia rattijuopumuskäryistä. Tänä vuonna osuus on jo päälle neljänneksen. Kun mukaan otetaan alkoholin ja huumeiden sekakäyttäjät, nousee huumeissa kärynneiden osuus jo liki kolmannekseen.

Yksi rattijuoppo 800 ajoneuvoa kohden

Kaiken kaikkiaan rattijuopumukset ovat vähentyneet viime vuosina. Rattijuoppoja jää joka päivä kiinni keskimäärin 50. Liikennevirrassa on keskimäärin yksi rattijuoppo noin 800 ajoneuvoa kohden. Eurooppalaisessa katsannossa Suomessa ajetaan päissään selvästi harvemmin kuin muualla.

– Keski-Euroopassa on rattijuoppoja 3–4 prosenttia liikennevirrasta, kun Suomessa se on vain prosentin kymmenyksiä. Kaiken kaikkiaan Pohjoismaat sijoittuvat hyvin verrattuna Keski- ja Etelä-Euroopan olut- ja viinimaihin, Valtonen toteaa.

Sekin on positiivista, että törkeiden rattijuopumusten (yli 1,2 promillea) osuus on pudonnut jo selvästi alle puoleen kaikista rattikäryistä ja hyvä kehitys on jatkunut tänäkin vuonna. Vielä toissavuonna törkeitä oli enemmistö rattijuopumuksista.

– Rattijuopumusten määrään vaikuttaa kaiken kaikkiaan myös ihmisten ilmoitusherkkyys. Nykyään suuri osa rattijuopumuksista jää kiinni kansalaisten ilmoittamisen perusteella, Valtonen huomauttaa.

Rattijuopumuksia on tämän vuoden tammi-marraskuussa kirjattu 16 332. Puhallutuksia tehdään vuosittain noin 1,5 miljoonaa.